3.7.2.Rizik različitih tumačenja uvjeta za primjenu izuzeća

3.7.3.Nejasan tretman institucija koje imaju sudjelujuće udjele u financijskim subjektima s poslovnim nastanom u trećim zemljama

4.Zaključak

1.Uvod

Nadzor bankarske grupe koju čini nekoliko kreditnih institucija ili investicijskih društava (dalje u tekstu „institucije”) provodi se na dvije razine: na razini cijele bankarske grupe i na razini svake institucije u grupi. Prva razina odgovara nadzoru na konsolidiranoj osnovi, a druga razina odgovara nadzoru na pojedinačnoj osnovi. Prema tom načelu nadzora na dvije razine, bonitetna pravila za banke utvrđena u Direktivi 2013/36/EU (dalje u tekstu „CRD”) i Uredbi (EU) br. 575/2013 (dalje u tekstu „CRR”) primjenjuju se i na pojedinačnoj i na konsolidiranoj razini. Međutim to načelo ima mnogo iznimaka.

Svrha je ovog izvješća procijeniti prikladnost pravila kojima se uređuju razine primjene bonitetnih zahtjeva utvrđene u CRD-u i CRR-u, osobito sustava izuzeća. Ovim su izvješćem zajednički pokrivena dva mandata koja su Komisiji dodijelili Europski parlament i Vijeće kako je utvrđeno u članku 161. stavku 4. CRD-a i članku 508. stavku 1. CRR-a:

–u okviru prvog mandata od Komisije se zahtijeva da do 31. prosinca 2014. provjeri i izvijesti o primjeni članaka 108. i 109. te dostavi to izvješće, zajedno sa svim odgovarajućim zakonodavnim prijedlozima, Europskom parlamentu i Vijeću; u ta se dva članka utvrđuju razine primjene bonitetnih zahtjeva utvrđenih u člancima 73. do 96. CRD-a u pogledu postupka procjene adekvatnosti internog kapitala (ICAAP), sustava upravljanja, politika upravljanja rizicima i primitaka,

–u okviru drugog mandata od Komisije se zahtijeva da provjeri i izvijesti o primjeni dijela prvog glave II. i članka 113. stavaka 6. i 7. CRR-a; u dijelu prvom glavi II. CRR-a utvrđuju se pravila za primjenu na pojedinačnoj ili konsolidiranoj osnovi svih drugih bonitetnih zahtjeva utvrđenih u CRD-u i CRR-u na institucije, uključujući one u mrežama zadruga i institucionalnim sustavima zaštite (IPS); člankom 113. stavcima 6. i 7. CRR-a utvrđuju se uvjeti koje treba ispuniti za izuzeće od likvidnosnih zahtjeva na pojedinačnoj osnovi za institucije koje su članice istog IPS-a ili institucije koje su povezane odnosom u skladu s člankom 12. stavkom 1. Direktive 83/349/EEZ.

Izvješće se temelji na mišljenju Europskog nadzornog tijela za bankarstvo (EBA) nakon savjetovanja s nacionalnim nadležnim tijelima od 31. listopada 2014.

Sljedeći odjeljak sadržava pregled raznih pravila kojima se uređuju razine primjene bonitetnih zahtjeva, kako bi se na početku dobio jasan uvid u predmetna pitanja. U trećem se odjeljku utvrđuju razlike, nedosljednosti i problemi tumačenja u tim pravilima. U zaključku se predlaže kako ubuduće postupati s utvrđenim problemima.

2.Pregled pravila kojima se uređuju razine primjene bonitetnih zahtjeva utvrđenih u CRD-u i CRR-u

2.1.Opće pravilo nadzora na dvije razine

Opće je pravilo da bankarska grupa koja obuhvaća jednu ili više institucija podliježe bonitetnim zahtjevima i na pojedinačnoj i na konsolidiranoj osnovi. Na pojedinačnoj razini svaka institucija u bankarskoj grupi pridržava se bonitetnih zahtjeva na temelju vlastitog položaja u skladu s člankom 6. CRR-a. Na konsolidiranoj razini subjekt na čelu bankarske grupe mora se pridržavati bonitetnih zahtjeva na temelju konsolidiranog položaja bankarske grupe u skladu s člankom 11. CRR-a.

2.1.1.Opće pravilo u skladu sa standardima BCBS-a

Pravilo nadzora na dvije razine ključni je element Osnovnih načela učinkovitoga bankarskog nadzora koje je Bazelski odbor za nadzor banaka (BCBS) revidirao u rujnu 2012. Tim se načelima naglašava važnost da nadzorna tijela nadziru svaku banku u grupi na pojedinačnoj osnovi uz nadzor na konsolidiranoj osnovi.

Opće pravilo nadzora na dvije razine također je usklađeno s okvirom BCBS-a iz lipnja 2006. u kojem se preporuča primjena bonitetnih pravila na sve međunarodno aktivne bankarske grupe na konsolidiranoj osnovi i na razini svakog međunarodno aktivnog društva kćeri banke unutar takve bankarske grupe.

2.1.2.Dvije se razine primjene nadopunjuju

Razine primjene se nadopunjuju. Primjena na pojedinačnoj osnovi nadležnim tijelima omogućuje da se fokusiraju na samu instituciju, dok primjena na konsolidiranoj osnovi omogućuje sveukupnu procjenu cijele grupe kojoj institucija pripada. Konsolidirani nadzor nadležnim tijelima pomaže bolje utvrditi i pratiti prijetnje svakoj instituciji unutar grupe koje mogu proizlaziti iz drugih subjekata grupe, čime se pak jača nadzor institucija na pojedinačnoj osnovi.

Primjena na pojedinačnoj osnovi u skladu je s činjenicom da pravne osobe moraju otplatiti obveze, što znači da matična društva općenito nisu pravno odgovorna za obveze društava kćeri. S druge strane, primjenom na konsolidiranoj osnovi pridonosi se izbjegavanju dvostrukog uračunavanja kapitala kada subjekt drži kapital koji je izdao drugi subjekt unutar iste grupe. Primjenom na pojedinačnoj razini nadzornim se tijelima pomaže da osiguraju uvjete da je regulatorni kapital na odgovarajući način raspoređen unutar bankarske grupe i da su dostupna za zaštitu štednje ili ulaganja.